ກອງປະຊຸມໃຫຍ່ ຄັ້ງທີ III ຂອງ ໜ່ວຍພັກສະຖານເອກອັກຄະລັດຖະທູດ ແຫ່ງ ສປປ ລາວ ທີ່ ຢັ້ງກຸ້ງ, ສສ ມຽນມາ
ໃນຕອນເຊົ້າຂອງ ວັນທີ 25 ມິຖຸນາ 2014, ທີ່ຢັ້ງກຸ້ງ, ສສ ມຽນມາ, ໜ່ວຍພັກສະຖານເອກອັກຄະລັດຖະທູດ ໄດ້ຈັດກອງປະຊຸມໃຫຍ່ ຄັ້ງທີ III ຂອງຕົນຂຶ້ນຢ່າງເປັນທາງການ. ເຂົ້າຮ່ວມກອງປະຊຸມໃນຄັ້ງນີ້ ປະກອບມີ ສະຫາຍ ນິລະຫັດ ໄຊຍະຣາດ, ເລຂາໜ່ວຍພັກສະຖານເອກອັກຄະລັດຖະທູດ, ສະຫາຍ ດາວໄກ ເລີດລີວັນ, ຮອງເລຂາໜ່ວຍພັກສະຖານເອກອັກຄະລັດຖະທູດ ແລະ ສະມາຊິກພັກສົມບູນ 3 ສະຫາຍ ພ້ອມດ້ວຍແຂກທີ່ຖືກເຊີນ ຕາງໜ້າໃຫ້ອົງການຈັດຕັ້ງມະຫາຊົນ 2 ສະຫາຍ ເຂົ້າຮ່ວມ. ກອງປະຊຸມໄດ້ຜ່ານບົດລາຍງານການເມືອງ ປະຈຳສົກປີ 2010-2014 ແລະໄດ້ທິທາງໜ້າທີ່ຕົ້ນຕໍ ສຳລັບ ປີ 2014-2018, ບົດສຳຫຼວດການຕີລາຄາຊີ້ນຳ ແລະ ນຳພາຂອງຄະນະໜ່ວຍພັກຊຸດເກົ່າ ແລະ ມະຕິກອງປະຊຸມໃຫຍ່ ຄັ້ງທີ III ຂອງໜ່ວຍພັກ ໂດຍໄດ້ສັງເກດຕີລາຄາການເຄື່ນໄຫວ ແລະ ການປະຕິບັດວຽກງານຂອງໜ່ວຍພັກໃນແຕ່ລະໄລຍະຜ່ານມາລວມທັງຜົນງານທີ່ຍາດມາໄດ້, ຂໍ້ຄົງຄ້າງ ແລະ ທິດທາງແຜນການເຄື່ອນໄຫວຂອງໜ່ວຍພັກໃນຊຸມປີຕໍ່ໜ້າ, ຫຼັງຈາກນັ້ນໄດ້ດຳເນີນການເລືອກຕັ້ງເອົາຄະນະໜ່ວຍພັກຊຸດໃໝ່ 2 ສະຫາຍ ຕາມເງື່ອນໄຂ ແລະ ຄວາມເໝາະສົມຄື: ສະຫາຍ ນິລະຫັດ ໄຊຍະຣາດ, ເປັນເລຂາໜ່ວຍພັກ ແລະ ສະຫາຍ ດາວໄກ ເລີດລີວັນ, ເປັນຮອງເລຂາໜ່ວຍພັກ ອີກຄືນໃໝ່ ໂດຍໄດ້ຮັບການຕົກເຫັນດີ ແລະ ເປັນເອກພະພາບ ຈາກສະມາຊິກພັກທັງໝົດ. ກອງປະຊຸມຄັ້ງນີ້ແມ່ນດຳເນີນໄປດ້ວຍບັນຍາກາດອັນດີ ແລະ ສຳເລັດຜັນຢ່າງຈົບງາມ.